Source: http://scripta.kotus.fi/visk/sisallys.php?p=1698
Timestamp: 2020-08-15 08:23:54+00:00

Document:
VISK - § 1698 Tyttö vai poika -tyyppisten kysymysrakenteiden käyttöä
SISÄLLYS > ILMIÖT > Kysymykset > Vaihtoehtokysymykset > Disjunktiivinen vaihtoehtokysymys > § 1698 Tyttö vai poika -tyyppisten kysymysrakenteiden käyttöä
Disjunktiiviseen vaihtoehtokysymykseen sisältyy kaksi tai useampia rinnastuskonjunktion vai ~ vaiko yhdistämiä vaihtoehtokysymyksiä (a). Tavallista on, että vai yhdistää lauseen osia (b). Kun vai-sanalla rinnastetaan irrallisia lausekkeita, kO-liite voi puuttuakin (c); tätä esiintyy esim. otsikoissa ja tarkistuskysymyksissä.
Säilyykö Bosnia itsenäisenä valtiona vai nielaisevatko voimakkaat naapurit sen? (l) | Kannatatko vai vastustatko? Kerro mielipiteesi – –. (l) | Minä en tiedä, syyttääkö se minua vaiko lohduttaa. (k) | V: Onks hänkin opiskelija vai onks hän töissä. A: Töissä. (P)
– Onko enkeli tyttö vai poika? (l) [otsikko] | Matkaavatko he töiden jälkeen lähiöyksiöön, komeaan omakotitaloon vai kapakkaan? (l) | – Haluutsä pitkän version vai lyhyen, – –. (l)
Hätävarjelun liioittelua vai tervettä varovaisuutta? (l) [otsikko] | Ensimmäinen riita oli sillä selvä: kivestä, vai puusta. Sitten kinasteltiin paikasta: torin kulmaan, vai hautausmaan viereen. (l)
V: Kuule hetkinen sillon taitaa olla se eurytmiaesitys,
S: Ahaa. Turussa vai Hesassa.
V: Turussa. (p)
Tyypin (c) rakenteessa valinnainen kO-liite voi olla kummassa tahansa rinnastettavista: kivestäkö vai puusta ~ kivestä vai puustako; kolmas vaihtoehto on tyyppiä kivestä vaiko puusta (» § 135). Rakennetta käytetään hakukysymykseen liittyvänä lisäyksenä tarkentamassa kysymyksen hakualuetta mm. kumpi-kysymyksissä (d) (» § 1687).
Kumpi nauttii enemmän, katsoja vai esittäjä? (l) | – Kumpaa katsot mieluummin Prätkähiiriä vai tanssiesitystä, – –. (l) | Kenen luottamusta hallituksen pitikään nauttia, SAK:n vai eduskunnan? (l) | Putkonen jatkaa sinnikkäästi: mikä on teatterissa tärkeintä, teksti, näyttelijä vai yleisö. (l)
Disjunktiivisen vaihtoehtokysymyksen jälkimmäinen osa voi toimia syntaktisesti löyhempänä lisäyksenä (e). Vai-alkuinen liitekysymys voi tuoda esille myös kielteisen vaihtoehdon (f); tämä on tyypillistä infinitiiveistä muodostetulle vaihtoehtokysymykselle.
Katsoitko maanantaina ykköseltä Kotikadun? Vai kolmoselta elokuvan Pretty Woman? Molempia ei voinut, koska ne lähetettiin samaan aikaan. (l) | Mut oisko se sinusta sopiva tänä iltana pisttee? Vai, mielluummi huomenna, (p)
Onko nyt mun vuoroni ajaa vai ei? (l) | Totesin, että nyt on tehtävä jokin ratkaisu: olenko edelleen kapellimestari vai en. (l) | Ollako vai eikö olla? | Lähteäkö ulkomaille opiskelemaan vai ei? (E)
Jälkimmäinen osa voi koostua pelkästä partikkelista vai (» § 1700). Ellei sitä edellä interrogatiivinen ilmaus, vai toimii tällöin kysyvänä lausumapartikkelina (» § 1701).

References: § 1698
 § 1698
 § 135
 § 1687
 § 1700
 § 1701